Samþykkt að opna Hafnarstræti á ný
Borgarráð samþykkti í gær að hefja undirbúning að því að opna á ný fyrir umferð um Hafnarstræti til austurs að tillögu sjálfstæðismanna. Skipulags- og byggingarnefnd leitaði umsagnar borgarverkfræðings, sem var jákvæð, og Strætó bs., sem var neikvæð.
Í umsögn borgarverkfræðings um tillöguna er rifjað upp að ástæður fyrir lokun Hafnarstrætis hafi m.a. verið þær að minni umferð yrði um Hverfisgötu sem væri of mikil á álagstímum og mengunar gætti í Hafnarstræti þegar bílaröð væri mikil. Lokunin myndi einnig auðvelda strætisvögnum að halda áætlun og auka öryggi gangandi vegfarenda. Síðan segir í umsögn borgarverkfræðings:
"Þessi rök eru áfram fyrir hendi. Sé áhugi fyrir að opna götuna í tilraunaskyni og koma til móts við kaupmenn um jólin og aðra þá sem hagsmuni hafa af opnuninni verði það gert með eftirfarandi hætti sem miðar að því að draga sem mest úr neikvæðum áhrifum opnunarinnar.
1.Með skiltum verði aðeins leyfð hægribeygja suður Lækjargötu.
2. Sett verði upp umferðarljós á móts við austurenda Zimsenhúss sem verði í sama fasa og ljós við Lækjargötu."
Í umsögn Strætó segir að slysahætta muni skapast og að vagnar verði fyrir töfum. Einnig er talið að bílstjórar muni ekki almennt fara eftir boðmerkjum um að beygja aðeins til hægri heldur halda austur Hverfisgötu .
Skipulags- og byggingarnefnd samþykkti tillögur borgarverkfræðings og þær voru aftur samþykktar á fundi borgarráðs í gær.
Borgarráð samþykkti í gær að hefja undirbúning að því að opna á ný fyrir umferð um Hafnarstræti til austurs.
Skipulags- og byggingarnefnd leitaði umsagnar borgarverkfræðings, sem var jákvæð, og Strætó bs., sem var neikvæð.
Í umsögn Strætó segir að slysahætta muni skapast og að vagnar verði fyrir töfum.
Einnig er talið að bílstjórar muni ekki almennt fara eftir boðmerkjum um að beygja aðeins til hægri heldur halda austur Hverfisgötu.